ไฟแนนซ์ทูเดย์
โดย...ภูคา
3 ก.พ. 2560

โดย...ภูคา 
มงคล ลีลาธรรม เอ็มดี เอสเอ็มอีแบงก์ ถึงขั้นออกโรงชี้แจงเรื่องเช่ารถประจำตำแหน่งของ สมชาย หาญหิรัญ ปลัดกระทรวงอุตสาหกรรม ในฐานะประธานกรรมการเอสเอ็มอีแบงก์ ว่าแม้จะเปลี่ยนรถใหม่ แต่ค่าเช่ายังเท่าเดิมที่ 6.9 หมื่นบาท/เดือน
เป็นคำชี้แจงหลังเจอมือดีร้องเรียนคณะกรรมการป้องกันและปราบปรามการทุจริตแห่งชาติ (ป.ป.ช.) ให้ตรวจสอบเรื่องการเปลี่ยนรถจาก TOYOTA ALPHARD 2.4 HV HYBRID มาเป็น MERCEDEZ BENZ รุ่น VITO (ป้ายแดง) ว่าอาจทำให้เสียหายต่อธนาคารที่ยังอยู่ในแผนฟื้นฟู 
จักรกฤศฏิ์ พาราพันธกุล อธิบดีกรมธนารักษ์ เดินหน้าอธิบายเกี่ยวกับการให้บริษัท เอ็น.ซี.ซี. แมนเนจเม้นท์ฯ ได้สิทธิพัฒนาที่ศูนย์การประชุมแห่งชาติสิริกิติ์ต่อ เพราะถ้าเปิดประมูลใหม่อย่างที่หลายฝ่ายอยากเห็น อาจเจอเอกชนฟ้องกลับลากยาวเป็น 10-20 ปี แน่นอน ส่วนเรื่องพัฒนาที่ร้อยชักสาม อธิบดีย้ำว่า น่าจะได้ข้อสรุปไม่ทันปีนี้ ถึงตอนนั้นก็คงไม่ได้อยู่ในตำแหน่งนี้แล้ว เลยสงสัยว่าจะโยกย้ายไปทำอะไรที่ไหน ในเมื่อผลงานที่ธนารักษ์โดดเด่นเช่นนี้